
Ushbu o’quv majmuada loyihalarning mohiyati va ularni tayyorlash, loyiha tahlili kontseptsiyasi, loyihalarini moliyaviy-iqtisodiy baholashning uslubiy asoslari va usullari, loyihalarni tahlil qilishning turli jihatlari yoritilgan. Loyihalarni texnik, institutsional, ijtimoiy, ekologik, moliyaviy va iqtisodiy tahlil qilish masalalari alohida-alohida mavzularda berilgan; shuningdek loyihalarning tavakkal xavfini baholash mavzusi o’rin olgan. Iqtisodiy tahlilning uslubi investitsiya loyihalarining tahlili uslubidan va yondashuvidan tubdan farq qiladi. Iqtisodiy tahlil jarayonida loyiha mamlakat iqtisodiyoti uchun qanday naf berishi, mamlakat makroiqtisodiyotiga, uning monitar va fiskal siyosatiga aloqadorligi keng va chuqur tahlil qilinadi. Loyiha tahlilida asosiy e’tibor investitsiyalarni samaradorligiga qaratiladi va bu ko’proq investorlarni qarashini hamda davlat manfatlarini muvozanatini ifoda etadi. Shu bilan birga ushbu qo’llanmada ekologik, institutsional, ijtimoiy, makroiqtisodiy va moliyaviy iqtisodiy yondashuvlarga alohida e’tibor qaratilgan. Investitsiya loyihalarini tahlilida esa bunday ko’p qirrali yondashuv cheklangan va asosiy e’tibor investor va tijorat nuqtai nazaridan qaraladi. Shu sababli ushbu qo’llanma iqtisodiy - analitik xususiyatga ega.
Qo’llanma iqtisodiyot yo’nalishida ta’lim olinayotgan talabalarga mo’ljallangan. Undan loyihalarni tuzish va tahlil qilish bilan shug’ullanuvchilar ham foydalanishlari mumkin.















8 mavzu. EKOLOGIK TAHLIL

8.1. Nima uchun ekologik tahlil kerak

O’zbekiston Respublikasida ekologik kapitalga alohida e’tibor qaratiladi. 2010 yildan e’tiboran mamlakat Oliy Majlisida (Parlamentida) ekologik qanot shakllantirildi va qonunchilik palatasi vitse-spikerlaridan biriga O’zbekiston ekologik harakati vakillaridan saylandi.
Tabiiy muhitga ta’sir davlat megaloyihalarining ko’pincha uchrab turadigan tashqi (eksternal) omillaridan biri hisoblanadi. Masalan, transport tizimlari ko’pincha tabiiy landshaftda to’siqlarni yuzaga keltiradi, yomg’ir oqimi va tabiiy drenaj tarmoqlari xarakterini o’zgartiradi, kasallik tarqalishiga imkoniyat yaratadi va ijtimoiy ofatlarni keltirib chiqarishi mumkin. Shuning uchun loyiha o’rta va uzoq muddatda ham ekologik barqarorlikni ta’minlashi kerak. Sirdaryo viloyatidagi yangi avtomobil yo’li Farg’ona vodiysini mamlakatning g’arbiy va janubiy viloyatlari bilan bog’laydi. Ushbu loyihadan kutilgan iqtisodiy manfaat (yonilg’i sarfi, tonnaG’kilometrni kamayishi) va ekologik manfaat (havoning ifloslanishi kamayishi, havodan kasallanish qisqarishi va h.k.) qisqa va uzoq muddatli istiqbolda muhim ahamiyatga ega.
Atrof-muhitga tashqi ta’sir (samaralar) xususiy sektor faoliyatida ham keng namoyon bo’ladi. Sanoat rivojlanishi bilan shovqin, tutun va taraqqiy etish foydasi bilan qiyoslanishi lozim bo’lgan boshqa noqulay oqibatlar paydo bo’ladi.
Atrof-muhitga ta’sir deyarli bir xil emas va loyihadan sarfG’foyda nuqtai nazaridan oddiy tahlil qilinishi mushkulroq kechadi. Ekologik oqibatlarni aniq o’lchab ham qiyin kechadi. Ekologik tahlil loyihaviy tahlilda alohida o’ringa ega, chunki inson faoliyati va atrof-muhit o’rtasidagi o’zaro munosabat etarlicha o’rganilmagan. Shuning uchun hozirgi kunda qabul qilinayotgan ko’pgina ekologik qarorlar atrof-muhitda qayta tiklanmaydigan resurslar va cheklangan resurslardan kelajakni o’ylab yondashuvni taqaza etmoqda. Qolaversa global isish, ichimlik suvining tobora cheklanishi kabi muammolar har bir loyihaning ekologik oqibatlarini chuqur tahlil etilishini zarur qilib qo’ymoqda. Orol dengizining qurishi bunning yaqqol misoli hisoblanadi.

8.2. Ekologik tahlilning vazifalari

Ekologik tahlilining asosiy vazifasi, loyihani amalga oshirish va foydalanish vaqtida atrof-muhitga keltiriladigan potentsial zararni aniqlash va uni yumshatish yoki bartaraf etish uchun zaruriy choralarni belgilab olishdir.
Umuman, atrof-muhitga etkazilayotgan zararni barataraf etish yoki uni rivojlanish sur’atlarini qisqartirmagan holda sezilmaydigan darajagacha kamaytirish yanada muhim muammo hisoblanadi. Atrof-muhit «tabiiy kapitalni» namoyon etadi.
Daryo oqimi, tuproqni tabiiy himoya qilinishi, havo oqimlaring doimo o’zgarib turishi – “tabiy kapital”dan keladigan foydadir va tabiatni iqtisodiyotni rivojlantirishga bergan xizmatlaridir, ular iqtisodiy rivojlanishni qo’llab-quvvatlaydi va rag’batlantiradi. Yomon rejalashtirilgan rivojlanish jarayoni milliy kapitalni yo’qolishiga olib kelishi mumkin. Hatto juda puxta rejalashtirish holatlarida ham iqtisodiy rivojlanish jarayoni tabiiy ekologik tizimlarda ba’zi o’zgarishlarni keltirib chiqaradi va chiqindilar hamda ifloslantiruvchi moddalarni keltirib chiqaradi.
Masalan, Angren GRES va unda mahalliy yoqilg’i - ko’mirning chiqindilari yillar mobaynida to’planib qoldi. Angren GRES ishga tushirilgandan so’ng millionlab tonna chiqindilar to’plandi, ular tabiiy kapital va aholi salomatligiga salbiy ta’sir etgan holda ekologik muhitni yomonlashtirdi. O’zbekiston Ekologik harakati ushbu muammoni ko’tarib chiqib, chiqindilarni qayta ishlashga investitsiyalarni jalb etgan holda ushbu muammoning echimiga ko’maklashmoqda.
Ekologik boshqaruvning vazifasi insonlarning tabiiy resurslarga ehtiyoji hamda atrof-muhitning ushbu ehtiyojni qondira olish imkoniyati yoki layoqati o’rtasidagi balansni o’rnatish hisoblanadi. Masalan, qishloq xo’jaligida ekin aylanmasi (sevooborot) tuproqning tarkibini, sifatini yaxshilaydi va barqaror qishloq xo’jaligi darajasini ta’minlashga xizmat qiladi. Yana bir misol, tuproqning irrigatsiya va melioratsiya holatini yaxshilashdir. Bu ham barqaror iqtisodiy rivojlanishning ajralmas qismidir. Ba’zi holatlarda jamiyat boshqacha holatni tanlashi mumkin.
Strategik rivojlanish nuqtai nazaridan vazifasi bo’lib, kelgusi ehtiyojlarni qondirish bo’yicha salohiyatni qisqartirmagan (ya’ni ekotizimning «doimiy sig’imini» kamaytirmagan) holda bugun ma’lum darajada foyda berishi mumkin bo’lgan, mamlakatning yangilangan resurslarini boshqarish hisoblanadi. Bunday yondashuvga mamlakat ijtimoiy-iqtisodiy rivojlanishida yangilangan resurslardan foydalanishni misol qilib olish mumkin. Tog’ oldi hududlarida biogaz, quyosh energiyasi, kichik suv elektr stantsiyalaridan foydalanish mumkinligini hisobga olish mumkin. Bu borada O’zbekistonda kelgusida ko’plab innovatsion va ekologik loyihalar yaratiladi va amaliyotga tatbiq etiladi. O’zbekiston Ekologik harakati ushbu yo’nalishlarda katta ishlarni boshlab yuborganligi bunday xulosa qilishga asos bo’ladi.
Ekotizimning doimiy hajmi - mazkur ishlab chiqarishda uzoq muddat amal qila oladigan va atrof-muhit bilan degredatsiyaga uchramagan maksimal miqdordagi tirik organizmlardir. Mavsumiy va tasodifiy o’zgarishlarni bu holda hisobga olinmaydi. Doimiy hajm qo’llangan texnologiya oqibatida ortishi yoki qisqarishi mumkin.
Ekologik tahlilning asosiy vazifalaridan biri uning qonunchilik asosini doimo takomillashib borishga kerakli takliflarni ishlab chiqishdiridir.
Tabiatni muhofaza qilish tadbirlari uchun dastlabki profilaktika choralari va unga ketgan xarajatlar, ba’zan tuzatib bo’lmaydigan, etkazilgan zararni tuzatishga nisbatan muhim va arzondir. Bunga yaqqol misol Orol dengizi fojiasidir. Shuning uchun mos ravishda har qanday loyiha va taraqqiyot dasturi atrof-muhitga ma’lum tarzda ta’sir etishini e’tirof etish, uning ehtimoliy ta’sirini aniqlash uchun tahlil qilinishini talab etishi lozim. Agar ushbu ta’sirlarG’samaralar jiddiy zarar keltirsa, u holda loyiha qayta ishlanishi lozim. Agar loyihaning qayta ishlanishi xavfni kamaytirmasa, agar ba’zi vaziyatlarga ko’ra undan keladigan uzoq muddatli foyda uzoq muddatli xarajatlar hamda ekologik xarajatlardan kam bo’lsa u holda loyiha bekor qilinishi lozim.
Bu kabi tahlilni o’tkazish uchun hozirgi vaqtda qo’llanayotgan baholashga nisbatan Uzbekistonning ekologik va tabiiy resurslarini asosini mufassalroq hisobga oladigan ko’rsatkichlar tizimini yaratish zarur. Loyiha ishlab chiqilishi jarayonida tabiiy resurslar zahirasi, shuningdek yangilangan resurslar iste’moli va yo’nalishini ko’rsatuvchi «ekologik indikatorlar»ni qo’llash lozim. O’zbekiston BMTTDG’YUNDP, YUNEP va Jaxon bankidan texnik yordam olib bu borada ishlarni tashkil etgan. Bunday indikatorlarning tatbiq etilishi keng miqyosda atrof-muhit monitoringini o’tkazish imkonini beradi. Atrof-muhit monitoringi (masalan, Qashqadaryo viloyatidagi Moydanak qo’riqxonasi), insonlar salomatligi bilan bog’liq muammolar (masalan, suv va havoning ifloslanishidan), turli tabiiy resurslarning mavjudligi va sifati (masalan, tuproqning ustki qatlami) kabi biologik yo’nalishlarni o’z ichiga olishi lozim. Monitoring doimiy yoki haqiqiy zarar haqida avvaldan ogoh bo’lish tizimini ta’minlashi va zaruriy tuzatish choralarini ko’rsatishi lozim.
Qishloq xo’jaligi ishlab chiqarishiga soliq tushumlari, tashqi savdo to’g’risidagi ma’lumotlar bilan birga ekologik ma’lumotlar ham, ekologik loyihalarni milliy rivojlanish strategiyasida, uni rejalashtirishda doimo hisobga olishi lozim.

8.3. Ekologiya bo’yicha loyiha-smeta hujjatlarini tayyorlash

Atrof-muhitni muhofaza qilish maqsadlarini ko’zlash loyiha-smeta xarajatlarida o’z aksini topadi. Iqtisodiy rivojlanish muammolarini insonlar tomonidan ilmiy o’rganish kuchayishi bilan, loyihalarning ekosistemaga ta’sirini juda bo’lmaganda minimal xavfsizlik me’yori darajasiga tushirish imkoni paydo bo’ladi.
Bu me’yorlarga inson salomatligiga bo’lgan xavf darajasi, atrof-muhitga zararli moddalarni chiqarish me’yorlari va boshqalar misol bo’ladi. Loyihalar ekosistemani muhofaza qilish bo’yicha chet el mamlakatlari bilan tuzilgan shartnomalar buzilishiga olib kelishi kerak emas.
Ayrim hollarda loyiha ta’sirida ekologik holat salbiy tomonga qarab o’zgarishi va bunga ruxsat berilishi ham mumkin. Masalan, aholi joylashgan joy yaqiniga temir yo’l qurish loyihalashtirilsa va bu loyiha amalga oshsa, shovqin ko’payadi hamda bu aholi yashash tarziga salbiy ta’sir etishi mumkin. Loyihada bu salbiy ta’sirni bartaraf qilish yo’llari bo’lishi kerak. Buning uchun aholini boshqa joyga ko’chirish (bu esa juda qiyin, chunki odamlar o’zlari o’rganib qolgan joylardan, yaxshiroq sharoit yaratib berilishiga qaramasdan, ko’chishga rozilik bermasliklari mumkin) yoki shovqinni kamaytiradigan, yaxshisi umuman yo’qotadigan moslamalarni uylarga o’rnatish kerak. Bu, albatta, qo’shimcha xarajatlarga olib keladi. Undan tashqari ayrim vaqtlarda aholini kompensatsiya berish yo’li bilan ham rozi qilish mumkin.
Masalan, elektrostantsiya qurish loyihasi amalga oshsa kompaniya egalari atrofda yashovchi aholiga elektroenergiyani tekinga berishni o’z bo’yniga oladi.
Ayrim hollarda loyihalarni amalga oshirishda vujudga keltiriladigan ekologik xavfni bartaraf qilish juda oson, ayrim hollarda esa juda murakkab kechadi.
Umuman, loyihalarni ishlab chiqish va amalga oshirish xarajatlarida atrof-muhitni himoya qilish xarajatlari taxminan 5% ini tashkil etadi. Jahon bankining atrof-muhitni himoya qilish bo’limi loyihalarning turli kategoriyalari uchun maxsus qo’llanma yaratgan bo’lib, u loyiha tahlili bilan shug’ullanadigan mutaxassislar uchun tavsiya etiladi. Tajribada eng ko’p sodir bo’ladigan va atrof-muhit uchun katta ziyon etkazadigan omillar havoning buzilishi, suvga zararli moddalarning oqizilishi va boshqalar hisoblanadi. Umuman, ekosistemaga loyihalarning ta’siri har xil bo’ladi.
Ularni quyidagicha ta’riflash mumkin.
Loyihada ekologik xavfni e’tiborga olmaslik keyinchalik juda kata xarajatlarga olib kelishi mumkin. Ekologik xavfni standart tahlil qilish uslubiyati mavjud emas. Ekologik loyiha va ekologik tadbirlarni o’z ichiga olgan loyihalar natijasi kapitalni boshqa muqobil loyihalarga jalb etishdan olinadigan natijalardan yuqoriroq bo’lishi kerak. Darhaqiqat, ekologik loyihalarni iqtisodiy tahlil qilish umuman loyihani iqtisodiy tahlil qilishdan farq qilmaydi. Muammo shundan iboratki, ekologik loyihalarning natijasi juda kech namoyon bo’ladi, shuning uchun ularni oldindan bashorat qilish va o’lchash juda murakkab.
Atrof-muhitga ta’siri to’liq tahlil qilinishi zarur bo’lgan loyihalarga quyidagi loyihalar kiradi:
Platinalar, suv havzalari, o’rmon bilan bog’liq bo’lgan, katta sanoat qurilishi, irrigatsiya va melioratsiya, zah ketkazish ishlari, suv toshqinlarga qarshi tadbirlar, erlarni tozalash, minerallarni qazib olish, aholini boshqa joyga ko’chirish, daryo havzasini o’zgartirish, issiqlik va GES qurilishi va undan foydalanish, zararli chiqindilarni qayta ishlash loyihalari kabi ekologiyaga bevostia bog’liq loyihalar.
Shu bilan birga atrof muhitga qisman bog’liq bo’lgan loyihalar mavjud, ularni baholash ham muhimdir:
Agrosanoat tarmoqlari korxonalari, kichik irrigatsiya ob’ektlari, qaytadan tiklanadigan energiyadan foydalanish ob’ektlari, qishloq xo’jaligini elektrlashtirish, turizm, qishloq aholisini suv bilan ta’minlash, daryo oqimini tartibga solish kabi loyihalar misol bo’lishi mumkin.
Atrof-muhitga ta’sirini baholash shart bo’lmagan loyihalar ham mavjud.
Ularga quyidagi loyihalar kiradi: Aholi resurslaridan foydalanish, kadrlar tayyorlash va qayta tayyorlash, beg’araz texnik yordam loyihalari.

8.4. Ekologiyani moliyalashtirish manbalari

Umuman olganda, loyihalarni ekologik tahlil uchun sarf etilgan xarajatlar unchalik katta emas.
Tabiiy muhit faqatgina tabiiy resurslarning manbai bo’lib qolmasdan, shu bilan birga u har xil ekologik xizmatlar ham ko’rsatadi (tuproqni tiklash, chiqindilarni chiritish va h.k.). Tabiatning bu vazifalariga ko’pincha etarli e’tibor berilmaydi, chunki ularning bozor bahosi mavjud emas. Suv va havoning ifloslanishi natijasida odam organizmidagi o’zgarishlarning salbiy oqibatlarini statistik ma’lumotlar yordamida taxminiy aniqlash mumkin bo’lsada, bu ham ancha qiyin kechadi.
Shuning uchun ko’p hollarda bu zararlarni aniqlash uslubi bo’lmaganligi sababli bunday holatdan zarar ko’rgan odamlar tovon puli ololmay qoladilar.
Ekologik loyihalar xarajatini umumiy loyihadan foyda ko’radigan shaxslar qoplashi kerak. Agar loyiha davlat tomonidan amalga oshirilsa, xarajatlar manbai davlat byudjeti hisoblanadi. Lekin masalaga bunday yondashuvning o’ziga xos kamchiliklari ham mavjud. Masalan, pirovardda ekologik loyiha tufayli kim manfaatdor ekanligini aniqlash juda qiyin, undan tashqari loyihaning maqsadi yo’qotilgan yoki buzilgan ekologik elementlarni tiklash yoki xavf oldini olish bo’lishimumkin. Bunda yutuq to’g’risida fikr yuritilmaydi. Agar metallurgiya kombinati atrof-muhitni bo’lg’ayotgan bo’lsa, ekologik xavfni bartaraf qilish xarajatlarini o’z bo’yniga olishi kerak. Sel xavfidan saqlanish uchun kanal qurilishi xarajatlarining manbai davlat byudjetidir.
Atrof-muhitni ifloslanishdan asrash uchun kurash ruxsatnomalar va litsenziyalar olish tartibini joriy etish yo’li bilan ham amalga oshiriladi. Korxonalar tashqi muhitga ma’lum miqdorda zararli moddalar chiqarishi uchun litsenziya oladilar. Buning uchun zaharli moddalarni atmosferaga chiqarish, vaqt birligida suvlarga oqavalarni tashlash me’yoralarini vujudga keltirish zarur.
Bu me’yorlar hamma turdagi korxonalar uchun umumiy qilib tuzilganligi uchun ham yaxshi samara bermaydi. Shuning uchun tajribada har xil sohadagi korxonalar uchun alohida me’yorlar belgilanadi. Individual me’yorlar korxona turgan rayonga qarab o’zgarishi mumkin. Tadbirlardan yana biri atrof-muhitning ekologik holatiga salbiy ta’sir ko’rsatgan korxonalarga jarima solish hisoblanadi. Jarimalar tizimini puxta o’ylab vujudga keltirish atrof-muhitni ifloslantirishdan saqlab qoladi.
Jahon banki tomonidan amalga oshiriladigan loyihalar asosan individual me’yorlarga asoslangan. Ayrim mamlakatlar tajribasida me’yordan yuqori bo’lgan chiqindilar savdo-sotig’i amalga oshiriladi. Masalan, shaharlarda havoga zaharli moddalar chiqarishni kamaytirishda ana shunday tadbir qo’llaniladi va bu ijobiy natijaga olib kelgan. Shaharlarda joylashgan korxonalarga havoga ma’lum miqdorda (shaharni o’rtacha ifloslash darajasiga unchalik ta’sir etmaydigan miqdorda) zaharli moddalar chiqarish uchun ruxsat berilgan. Aytaylik, yo bir korxona yangi texnologiya joriy qilish yo’li bilan havoga zaharli moddalar chiqarishni ma’lum miqdorda kamaytirdi. Qolgan korxonalar bu korxonadan ortiqcha chiqarilgan zaharli moddalarni sotib olishlari kerak. Bunday hol boshqa korxonalarni ham yangi, ilg’or texnologiyalarni tadbiq qilishga undaydi.

Qisqacha xulosalar

Ekologik tahlilning asosiy vazifasi loyiha natijasida yuzaga kelishi mumkin bo’lgan potentsial zararni oldindan belgilash va uning ta’sirini yumshatish yoki batamom tugatish yo’llarini topishdir. Agar ekosistemaga loyihaning salbiy ta’siri me’yordan yuqori bo’lsa va buni tuzatib bo’lmasa, odatda, loyihadan voz kechiladi.
Ekologik tahlil nisbatan ortiqcha xarajatlarsiz loyihaning salbiy ekologik oqibatlarini oldini olish imkonini beradi. Loyihalar ekosistemani muhofaza qilish bo’yicha xalqaro majburiyatlarning buzilishiga olib kelmasligi zarur.
Ekosistemani saqlash talabiga ko’ra, loyihalar to’liq va qisman ekologik tahlil qilinishi zarur bo’lgan va atrof-muhitga ta’siri baholanishi shart bo’lmagan turlarga bo’linadi. Loyihalarning ekologik oqibatlarini iqtisodiy baholashda ekologik oqibat ta’sirida zarar ko’rgan odamlarga to’lanadigan tovon puli, atrof-muhitni ifloslantirgani uchun to’lanadigan mablag’lar ekologik tadbirlarning iqtisodiy samarasini aniqlash mezonlari bo’lishi mumkin. Loyiha atrof-muhit holatini buzsa, ekologik tadbirlar xarajatlari uni amalga oshiruvchi tomonidan qoplanishi shart.
Davlat tomonidan amalga oshirilsa, ekologik tadbirlarga xarajatlar davlat byudjetidan qoplanadi.
Selga qarshi inshoot loyihasining xarajatlar manbai ham davlat byudjetidir.
Xarajatlar manbalarini vujudga keltirish uchun korxonalarga nisbatan atrof-muhitga ifloslantiruvchi moddalar chiqarganligi uchun (modda turiga qarab) turlicha to’lov me’yorlari qo’llaniladi. Atrof-muhitga ifloslantiruvchi modda chiqarish huquqini sotib olish usuli loyihalarning ekologik xavfsizligini ta’minlashga undovchi progressiv vositalardan biridir.

Nazorat va muhokama uchun savollar

1. Ekologik tahlilinig mohiyati va vazifasini tushuntirib bering.
2. Loyihalarning salbiy ekologik oqibatlarini bartaraf qilish yo’llari qanday?
3. Atrof-muhitga ta’siri to’liq va qisman tahlil qilinishi zarur bo’lgan loyihalar turlarini sanab o’ting.
4. Loyihalarning ekologik oqibatlarini iqtisodiy baholash muammolari nimada?
5. Ekologik loyihalar xarajatlarini qoplash manbalariga izoh bering.
6. Normativdan yuqori bo’lgan chiqindilarni sotib olish tajribasining mohiyati nimada?
7. EKOSAN qanday kompaniya?
8. EKOSANNI maqsadi nimalardan iborat?
9. Ekologik loyihalar qanday tuziladi?
10. Har qanday loyihalar ham ekologiyaga ta’sir ko’rsata oladimi?

